SCB พุ่งเกือบ 3% วอลุ่มแตะ 2 พันลบ. โบรกฯ เล็งเป้าหมายลงทุนของตปท.
SCB พุ่งเกือบ 3% บล.กสิกรไทย มองเป็นเป้าหมายลงทุนของตปท. ล่าสุด ณ เวลา 15.52 น. ราคาอยู่ที่ 141 บาท บวก 4 บาท หรือ 2.92% สูงสุดที่ 141.50 บาท ต่ำสุดที่ 136.50 บาท มูลค่าซื้อขายที่ 2.02 ล้านบาท
24 ก.พ. 2559

ผู้สื่อข่าวรายงานว่า ราคาหุ้นธนาคารไทยพาณิชย์ จำกัด (มหาชน) หรือ SCB ณ เวลา 15.52 น. ราคาอยู่ที่ 141 บาท บวก 4 บาท หรือ 2.92% สูงสุดที่ 141.50 บาท ต่ำสุดที่ 136.50 บาท มูลค่าซื้อขายที่ 2.02 ล้านบาท ขณะที่ดัชนีตลาดหุ้นไทยโดยรวมบวก 0.53%
ด้าน บล.กสิกรไทย ระบุในบทวิเคราะห์ว่าหุ้นในกลุ่มธนาคารเคลื่อนไหวได้อย่างน่าสนใจ โดยเฉพาะหุ้น SCB ที่ราคาขึ้นมาอยู่ในระหว่างการทดสอบ แนวเส้น SMA 200 วันที่ 140 บาท แต่มองว่าวันนี้ยังไม่น่าจะผ่านแนวเส้นดังกล่าวขึ้นไปได้ง่าย แต่ SCB ก็ไม่น่าจะหดตัวแรงไปกว่า 137 บาท โดยยังมีความเป็นไปได้ที่จะดีดกลับเพื่อขึ้นผ่าน 140 บาทอีกครั้ง หากผ่านแนวเส้น 200 วันไปได้ราคาน่าจะไปได้ต่อถึง 145 บาทเป็นอย่างน้อย
โดยยังคงมองว่า Fund Flow ยังมีโอกาสที่จะไหลเข้าตลาดหุ้นได้อีกราว 0.8-1.8 หมื่นล้านบาท โดยเป้าหมายหลักในการเข้าซื้อ จะยังคงเป็น Big Cap ใน SET50 ซึ่งในช่วงระยะสั้นนี้จะเห็นการ Rotation ไปที่กลุ่มธนาคารมากขึ้น ทั้ง SCB ,ธนาคารกรุงไทย จำกัด (มหาชน) หรือ KTB ,ธนาคารกรุงเทพ จำกัด (มหาชน) หรือ BBL และบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO